Na temelju članka 118. stavka 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 94/13., 152/14., 07/17., 68/18, 98/19 i 64/20.) i članka 26. Statuta Srednje škole „August Šenoa“ Garešnica, a u svezi s člankom 70. Zakona o odgoju i obrazovanju u osnovnoj i srednjoj školi, člankom 17. i 21. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima („Narodne novine“, broj 132/13.), člankom 43. Zakona o zaštiti na radu („Narodne novine“, broj 71/14., 118/14., 154/14., 94/18. i 96/18.), Uredbom (EU) 2016/679 Europskog parlamenta i vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Službeni list Europske unije L 119, 4.5.2016.) te Zakonom o provedbi Opće uredbe o zaštiti podataka („Narodne novine“, broj 42/18.), nakon provedenog prethodnog savjetovanja sa sindikalnim povjerenikom u funkciji radničkog vijeća o donošenju Pravilnika o korištenju video nadzora, Školski odbor, na sjednici održanoj dana 22. ožujka 2022. godine, donio je

**PRAVILNIK O KORIŠTENJU VIDEO NADZORA**

**Članak 1.**

1. Ovim Pravilnikom uređuje se prikupljanje, obrada i čuvanje osobnih podataka korištenjem sustava video nadzora u Srednjoj školi „August Šenoa“ Garešnica.
2. Srednja škola „August Šenoa“ Garešnica (u daljnjem tekstu: Škola) koristi sustav video nadzora:

- oko škole na adresi Kolodvorska 6, Garešnica

- oko Učeničkog doma na adresi Kolodvorska 33, Garešnica,

- oko Školske-sportske dvorane na adresi Petra Svačića 11g i

- oko Školske radionice na adresi Kolodvorska 27, Garešnica, zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.

1. Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava video nadzora ograničen je na ispunjenje svrhe iz stavka 1.ovog članka.
2. U svrhu iz stavka 1. ovog članka, u obuhvatu sustava video nadzora su sva ulazna i izlazna vrata škole, odnosno prostor koji se nalazi neposredno do ulaza i izlaza, te hodnici. Video nadzorom nisu pokriveni prostori učionica, zbornice, školske knjižnice, ured stručnog suradnika pedagoga, ured ravnatelja Škole, uredi tajnika, ured administratora i voditelja računovodstva, prostor koji koristi pomoćno tehničko osoblje, kuhinja, sanitarni prostor za učenike i radnike škole.
3. U svrhu iz stavka 1. ovog članka, u obuhvatu sustava video nadzora su sva ulazna i izlazna vrata Učeničkog doma, odnosno prostor koji se nalazi neposredno do ulaza i izlaza, te hodnici. Video nadzorom nisu pokriveni prostori kuhinje, praonice, spavaonica, blagovaonice, prostorije za učenje, dnevnog boravka, ureda voditelja doma, prostor koji koriste odgajatelji, prostori koje koristi pomoćno tehničko i administrativno osoblje i sanitarni prostor za učenike i radnike škole.
4. U svrhu iz stavka 1. ovog članka, u obuhvatu sustava video nadzora su sva ulazna i izlazna vrata Školske-sportske dvorane, odnosno prostor koji se nalazi neposredno do ulaza i izlaza, te hodnici. Video nadzorom nisu pokriveni prostori dvorana, svlačionica, prostori koje koristi pomoćno tehničko osoblje i sanitarni prostor za učenike, korisnike i radnike škole.
5. U svrhu iz stavka 1. ovog članka, u obuhvatu sustava video nadzora su sva ulazna i izlazna vrata Školske radionice odnosno prostor koji se nalazi neposredno do ulaza i izlaza, te hodnici. Video nadzorom nisu pokriveni prostori radionica, uredi nastavnika praktične nastave i sanitarni prostor za učenike i radnike škole.
6. Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.
7. Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

1. Podaci prikupljeni korištenjem sustava video nadzora nalaze se na snimaču koji je zaključan u za to posebno namijenjenom, sigurnosnom ormaru u uredu pedagoga.
2. Pristup podacima, odnosno uvid u sadržaj nastao korištenjem sustava video nadzora, ima ravnatelj i tajnica.
3. Pristup podatcima, odnosno uvid u sadržaj nastao korištenjem sustava video nadzora, moguć je isključivo preko računala ravnatelja i tajnice.
4. Presnimavanje i pohrana sadržaja nastalog korištenjem sustava video nadzora na druge medije, kao i daljnje korištenje istog, dopušteni su isključivo u slučajevima određenim zakonom.

**Članak 3.**

1. Podaci prikupljeni korištenjem sustava video nadzora čuvaju se najduže 3 mjeseca, a nakon proteka tog vremena podaci se brišu ili uništavaju na odgovarajući način.
2. U slučaju opravdane potrebe, a u svrhu dokazivanja, ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovoga članka.
3. Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i sl., kada se prikupljeni podaci o takvim događajima mogu sačuvati kao dokazni materijal, te na pisani zahtjev, ustupiti pravosudnim i policijskim tijelima.

**Članak 4.**

1. Ravnatelj Škole dužan je osigurati da se na vidnom mjestu pri ulasku u Školu istakne obavijest da se prostor nadzire sustavom tehničke zaštite.
2. Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 5.**

Ovaj Pravilnik stupa na snagu osmog dana od dana objave na oglasnoj ploči Škole.

KLASA: 009-01/22-01/1

URBROJ: 2123/01-23-01-22-4

Garešnica, 22. ožujka 2022. godine

 PREDSJEDNICA ŠKOLSKOG ODBORA

 Andreja Klobučar, prof., v.r.

Ovaj Pravilnik objavljen je na oglasnoj ploči Škole dana 23. ožujka 2022. godine, a stupio je na snagu dana 31. ožujka 2022. godine.

 RAVNATELJ

 Robert Kelečić, dipl. oec., v.r.